ଜିଲାରେ ହେବ ପ୍ରଥମ ଲୋକକଳା ମହୋତ୍ସବ\nଜଗତ୍ସିଂହପୁର ଅଫିସ, ୩।୧ ଜଗତ୍ସିଂହପୁର ମାଟିର କଳା, ସଂସ୍କୃତି ବହୁ ପ୍ରାଚୀନ। ଲୋକକଳାଠାରୁ ଆରମ୍ଭ କରି ବିଦଗ୍ଧ କଳା ପର୍ଯ୍ୟନ୍ତ ସବୁଥିରେ ଏହି ଜିଲା ସମୃଦ୍ଧ । ଏପରି କି ଓଡ଼ିଶାର ସାଂସ୍କୃତିକ ଇତିହାସରେ ଜଗତ୍ସିଂହପୁରର ସ୍ଥାନ ଗୁରୁତ୍ୱପୂର୍ଣ୍ଣ ରହି ଆସିଛି। ତେବେ ସମୟ ଚକ୍ରରେ ଲୋକକଳାର ଚାହିଦା କମି ଯାଉଥିବାବେଳେ ରାଜ୍ୟସରକାର ଏହାର ପୁନରୁଦ୍ଧାର ପାଇଁ ପଦକ୍ଷେପ ନେଇଛନ୍ତି। ଜଗତ୍ସିଂହପୁରରେ ପ୍ରଥମ ଲୋକକଳା ମହୋତ୍ସବ କରାଯିବାକୁ ସ୍ଥିର ହୋଇଛି। ଆସନ୍ତା ୧୭ ଓ ୧୮ରେ ସ୍ଥାନୀୟ ସଂସ୍କୃତି ଭବନ ପରିସରରେ ମହୋତ୍ସବ ଅନୁଷ୍ଠିତ ହେବ। ମହୋତ୍ସବକୁ ସଫଳ କରିବା ପାଇଁ ଜିଲା ପ୍ରଶାସନ ତରଫରୁ ବୁଧବାର ଏକ ପ୍ରସ୍ତୁତି ବୈଠକ ଅନୁଷ୍ଠିତ ହୋଇଯାଇଛି ।\nଜିଲାରେ ହେବ ପ୍ରଥମ ଲୋକକଳା ମହୋତ୍ସବ\t January 4th, 01:04 AM January 4th, 01:04 AM\nଜଗତ୍ସିଂହପୁର ଅଫିସ, ୩।୧ ଜଗତ୍ସିଂହପୁର ମାଟିର କଳା, ସଂସ୍କୃତି ବହୁ ପ୍ରାଚୀନ। ଲୋକକଳାଠାରୁ ଆରମ୍ଭ କରି ବିଦଗ୍ଧ କଳା ପର୍ଯ୍ୟନ୍ତ ସବୁଥିରେ ଏହି ଜିଲା ସମୃଦ୍ଧ । ଏପରି କି ଓଡ଼ିଶାର ସାଂସ୍କୃତିକ ଇତିହାସରେ ଜଗତ୍ସିଂହପୁରର ସ୍ଥାନ ଗୁରୁତ୍ୱପୂର୍ଣ୍ଣ ରହି ଆସିଛି। ତେବେ ସମୟ ଚକ୍ରରେ ଲୋକକଳାର ଚାହିଦା କମି ଯାଉଥିବାବେଳେ ରାଜ୍ୟସରକାର ଏହାର ପୁନରୁଦ୍ଧାର ପାଇଁ ପଦକ୍ଷେପ ନେଇଛନ୍ତି। ଜଗତ୍ସିଂହପୁରରେ ପ୍ରଥମ ଲୋକକଳା ମହୋତ୍ସବ କରାଯିବାକୁ ସ୍ଥିର ହୋଇଛି। ଆସନ୍ତା ୧୭ ଓ ୧୮ରେ ସ୍ଥାନୀୟ ସଂସ୍କୃତି ଭବନ ପରିସରରେ ମହୋତ୍ସବ ଅନୁଷ୍ଠିତ ହେବ। ମହୋତ୍ସବକୁ ସଫଳ କରିବା ପାଇଁ ଜିଲା ପ୍ରଶାସନ ତରଫରୁ ବୁଧବାର ଏକ ପ୍ରସ୍ତୁତି ବୈଠକ ଅନୁଷ୍ଠିତ ହୋଇଯାଇଛି । ଏହି ଅବସରରେ ବୁଧବାର ଅପରାହ୍ନରେ ଜିଲାପାଳଙ୍କ କାର୍ଯ୍ୟାଳୟ ପରିସରସ୍ଥିତ ସଦ୍ଭାବନା ସଭାଗୃହରେ ଅନୁଷ୍ଠିତ ପ୍ରସ୍ତୁତି ବୈଠକରେ କାର୍ଯ୍ୟକ୍ରମ ସମ୍ପର୍କରେ ବିସ୍ତୃତ ଆଲୋଚନା କରାଯାଇଥିଲା। ଜିଲାପାଳ ୟାମିନୀ ଷଡ଼ଙ୍ଗୀ ବୈଠକରେ ପୌରୋହିତ୍ୟ କରି ଜିଲାର ଲୁକ୍କାୟିତ ପ୍ରତିଭାକୁ ଲୋକ ଲୋଚନକୁ ଆଣିବା ଏହି ମହୋତ୍ସବର ମୁଳ ଉଦ୍ଦେଶ୍ୟ ବୋଲି କହିଥିଲେ। ମହୋତ୍ସବରେ ଲୋକକଳା ଯଥା ପାଲା, ଦାଶକାଠିଆ, ଫୋକ୍ ଡ୍ୟାନ୍ସ, କାଠି ଲଉଡି, ମ୍ୟାଜିକ୍, ଘଟପାଟୁଆ, ରାମଲୀଳା, ଘୋଡାନାଚ, ଖଞ୍ଜଣୀ, ଧୁଡୁକି ନାଚ, ସଂକୀର୍ତ୍ତନ ଓ ପାଇକ ଆଖଡା ଆଦି ବର୍ଗରେ ପ୍ରତିଯୋଗିତା ହେବ। ପ୍ରତିଯୋଗିତାରେ ଯେପରି ବହୁ ସଂଖ୍ୟକ ପ୍ରତିଯୋଗୀ ଭାଗନେବେ ସେ ଉପରେ ଗୁରୁତ୍ୱାରୋପ କରିଥିଲେ। ଏଥିରେ ଜିଲା ପରିଷଦ ସଭାପତି ପ୍ରିୟଦର୍ଶିନୀ ବିଶ୍ୱାଳ ଯୋଗଦେଇ ଆଲୋଚନାରେ ଅଂଶଗ୍ରହଣ କରିଥିଲେ। ଅନ୍ୟମାନଙ୍କ ମଧ୍ୟରେ ଅତିରିକ୍ତ ଜିଲାପାଳ ସଚିଦାନନ୍ଦ ସାହୁ କହିଥିଲେ ଯେ, ପ୍ରତ୍ୟେକ ଗୋଷ୍ଠି ଉନ୍ନୟନ ଅଧିକାରୀ (ବିଡିଓ) ଓ ବ୍ଲକ କଳା ସଂସ୍କୃତି ସଂଘର ଭୂମିକା ଗୁରୁତ୍ୱପୂର୍ଣ୍ଣ। ବ୍ଲକସ୍ତରରେ ବିଡିଓ ଓ କଳା ସଂସ୍କୃତି ସଂଘ ଉପସଭାପତିମାନେ କମିଟି ଗଠନ କରି ଉତ୍ତମ ପ୍ରଦର୍ଶନ କରୁଥିବା ୩ଟି ଦଳକୁ ଜିଲା ଲୋକକଳା ମହୋତ୍ସବରେ ଅଂଶଗ୍ରହଣ ପାଇଁ ପଠାଇବେ। ଜିଲାସ୍ତରରେ ଶ୍ରେଷ୍ଠ ଦଳଗୁଡିକୁ ଏପ୍ରିଲ ୧, ୨ ଓ ୩ ତାରିଖରେ ହେବାକୁ ଥିବା ରାଜ୍ୟସ୍ତରୀୟ ପ୍ରତିଯୋଗିତାରେ ଅଂଶଗ୍ରହଣ ପାଇଁ ବାଛିବେ। ଏହାବାଦ୍ ଜିଲାସ୍ତରୀୟ ଅଧିକାରୀ, ସାଂସ୍କୃତିକ ଦଳ କଳାକାର, ବୁଦ୍ଧିଜିବୀଙ୍କୁ ନେଇ ଏକ ସାଂସ୍କୃତିକ ଶୋଭାଯାତ୍ରା ଗାନ୍ଧି ଛକରୁ ବାହାରି ସଂସ୍କୃତି ଭବନ ପର୍ଯ୍ୟନ୍ତ ଯିବ । ପ୍ରତ୍ୟେକ କଳାକାରଙ୍କୁ ଯିବା ଆସିବା ଖର୍ଚ୍ଚ ପ୍ରଦାନ କରାଯିବ । ମହୋତ୍ସବରେ ଅଂଶଗ୍ରହଣ କରୁଥିବା କଳାକାରମାନେ ସ୍ଥାନୀୟ ସରକାରୀ ବାଳିକା ଉଚ୍ଚ ବିଦ୍ୟାଳୟ ଓ ଏସ୍. କେ. ଏକାଡେମୀଠାରେ ରାତ୍ରୀଯାପନ କରିବା ବ୍ୟବସ୍ଥା ହେବ । ଏହି ପ୍ରସ୍ତୁତି ବୈଠକରେ ଅତିରିକ୍ତ ଆରକ୍ଷୀ ଅଧିକ୍ଷକ ବି. ଏନ୍. ମିଶ୍ର, ଉପଜିଲାପାଳ ସୁଭାସ ଚନ୍ଦ୍ର ନାଥଶର୍ମା, ଯୋଜନା ଓ ପରିସଂଖ୍ୟାନ ଉପନିର୍ଦ୍ଦେଶକ କୈଳାସ ଚନ୍ଦ୍ର ପାଣି ଉପସ୍ଥିତ ରହି ଆଲୋଚନାରେ ଅଂଶଗ୍ରହଣ କରିଥିଲେ। ପ୍ରାରମ୍ଭରେ ଜିଲା ସଂସ୍କୃତି ଅଧିକାରୀ ରମାକାନ୍ତ ମିଶ୍ର ମହୋତ୍ସବ ପାଳନ ସମ୍ପର୍କରେ ସୂଚନା ଦେଇଥିଲେ । ଏହି ପ୍ରସ୍ତୁତି ବୈଠକରେ ସମସ୍ତ ବିଡିଓ, ଏସ୍ଇଓ, ବ୍ଲକ କଳା ସଂସ୍କୃତି ସଂଘ ଉପସଭାପତି, ଜିଲାସ୍ତରୀୟ ଅଧିକାରୀ ପ୍ରମୁଖ ଉପସ୍ଥିତ ଥିଲେ। ଶେଷରେ ଜିଲା ସୂଚନା ଓ ଲୋକ ସମ୍ପର୍କ ଅଧିକାରୀ କାମିନୀ ରଞ୍ଜନ ପଟ୍ଟନାୟକ ଧନ୍ୟବାଦ ଦେଇଥିଲେ।
